Deg tmaneɣt, gan yiselmaden yeqqnen ɣer Useqqamu Aɣelnaw Afulman n Yixeddamen n Usselmed n Wegzum Akerḍan n Ussegmu (CNAPESTE) tiɣimit n uccetki sdat tesɣimt n Tmehla n Ussegmi n Twilayt n Lezzayer Talemmast akken ad d-ssutren, ladɣa, aqader n yemtawaten ay yettwazemlen d weɣlif n ussegmi aɣelnaw d weslugen n tegnit n kra n yixeddamen ay la ixeddmen imahilen ay la yetteddun akken ad negren, wid ay la ixeddmen deg weḥric n tesnajya n umahil d wesmar n tekfi n umahil deg wenẓul.
Gan daɣ yiselmaden n wenmalu-a deg Tizi Wezzu d Tubiret amsegraw sdat tnariyin tidiganin n wenmalu akken ad d-ssenfalin tamsetlelt-nsen d yimidawen ay staxren s tin n uɛaqeb deg Bgayet d Leblida.
Deg wenẓul n tmurt, gant kra n tegrawin n yiselmaden tiɣimiyin n uccetki sdat tesɣimin n tmehliwin n ussegmi s weḍfar n teɣri n wenmalu n CNAPESTE.
Imi ay la yettkemmil usunded-a, iger-d tiɣri uneɣlaf n umahil, Mourad Zemali, i yiselmaden akken ad ḥebsen asunded-a yernu ad ḍefren abrid n lemcawṛat s uxemmem ɣef nnfeɛ n yibalmuden d tmurt.
Yerna-d daɣ Mass Zemali dakken tamenḍawt tadzayrit teḍmen i wegrud azref n ussegmi, yernu yesmekti-d dakken asaḍuf adzayri yessebded-d acḥal n ttawilat n udiwenni d wemciweṛ, am wakken ay d-iwekked dakken aɣlif-nnes yessefk ad yesnes asaḍuf yernu ad imahel d yenmula-a, ixeddamen d yecriken inmettiyen akken ad nadin abrid ara iqadren asaḍuf.
kab_Latn kab_Latn kab_Latn kab_Latn kab_Latn